เปิดชื่อ 10 บจ. เสี่ยงถูกเพิกถอน ตลท.จี้ปรับคุณสมบัติให้ผ่านเกณฑ์
เปิดชื่อ 10 บจ. เสี่ยงถูกเพิกถอน ฟาก ตลท.ขีดเส้นให้ปรับปรุงคุณสมบัติก่อนมีนาคม ปีหน้า
7 มิ.ย. 2560

ผู้สื่อข่าวรายงานว่า จากกรณีที่ตลาดหลักทรัพย์แห่งประเทศไทยได้แจ้งให้บริษัทจดทะเบียนที่เข้าข่ายอาจถูกเพิกถอน ระยะที่ 3 (NC&amp;NPG Stage 3) จำนวน 11 บริษัทเร่งดำเนินการให้มีคุณสมบัติครบถ้วนตามเกณฑ์ขอพ้นเหตุเพิกถอน หรือเกณฑ์ขอขยายระยะเวลาฟื้นฟูกิจการ ภายในวันที่ 31 มีนาคม 2560
ซึ่งหากบริษัทจดทะเบียนไม่สามารถดำเนินการให้มีคุณสมบัติครบถ้วนตามเกณฑ์ดังกล่าว ตลาดหลักทรัพย์ฯจะพิจารณาดำเนินการตามขั้นตอนการเพิกถอนหุ้นสามัญของบริษัทจากการเป็นหลักทรัพย์จดทะเบียนต่อไป
ล่าสุด ตลาดหลักทรัพย์ฯ แจ้งการดำเนินการกับบริษัทจดทะเบียนที่เข้าข่ายอาจถูกเพิกถอนดังกล่าว ดังนี้
1  บริษัท เค-เทค คอนสตรัคชั่น จำกัด (มหาชน) KTECH
2   บริษัท ปุ๋ยเอ็นเอฟซี จำกัด (มหาชน) NFC*
3    บริษัท ผลิตภัณฑ์อาหารกว้างไพศาล จำกัด (มหาชน) POMPUI*
4    บริษัท ซาฟารีเวิลด์ จำกัด (มหาชน) SAFARI*
5   บริษัท ทุ่งคาฮาเบอร์ จำกัด (มหาชน) THL
6   บริษัท เวนเจอร์ อินคอร์ปอเรชั่น จำกัด (มหาชน) VI
7   บริษัท เวิลด์ คอร์ปอเรชั่น จำกัด (มหาชน) WORLD
8    บริษัท ดับบลิวพี เอ็นเนอร์ยี่ จำกัด (มหาชน) WP*
9  บริษัท วีรีเทล จำกัด (มหาชน) WR
10  บริษัท ยงไทย จำกัด (มหาชน) YCI
โดย  NFC ,POMPUI ,SAFARI และ WP ได้ยื่นคำขอพ้นเหตุเพิกถอนต่อตลาดหลักทรัพย์ฯ แล้ว โดยตลาดหลักทรัพย์ฯอยู่ระหว่างพิจารณาคำขอพ้นเหตุเพิกถอนดังกล่าว
นอกจากนี้ตลาดหลักทรัพย์ฯ อยู่ระหว่างการพิจารณา 1 บริษัท คือ บริษัท บางกอกรับเบอร์ จำกัด (มหาชน) (BRC) โดยจะแจ้งผลการพิจารณาให้ทราบต่อไป
ทั้งนี้ ตลาดหลักทรัพย์ฯ ให้เวลาแก่บริษัทจดทะเบียนจำนวน 10 บริษัทดำเนินการให้มีคุณสมบัติพ้นเหตุเพิกถอนภายในวันที่ 31 มีนาคม 2561 หากไม่สามารถดำเนินการให้มีคุณสมบัติพ้นเหตุเพิกถอนได้ภายในเวลาที่กำหนดตลาดหลักทรัพย์ฯจะพิจารณาดำเนินการตามขั้นตอนการเพิกถอนหุ้นสามัญของบริษัทจากการเป็นหลักทรัพย์จดทะเบียน